Fjölskyldur líða fyrir áhugaleysi stjórnvalda Þriðjudagur 27. ágúst 2019 Auglýsing Undirrituð er lögmaður og starfar einkum á sviði fjölskyldu - og barnaréttar . Undir þann málaflokk falla m.a. forsjár - og umgengnismál . Vilji foreldri barns t.d. fá aukna umgengni eða bara einhverja umgengni við barn eða fá forsjá breytt , annað hvort í sameiginlega eða fulla forsjá , er því skylt samkvæmt barnalögum að sækja um slíka breytingu hjá fjölskyldusviði Sýslumannsins á höfuðborgarsvæðinu , áður en unnt er að höfða dómsmál . Ófremdarástand vegna málafjölda og manneklu ríkir nú , og hefur ríkt um langt skeið , hjá fjölskyldusviði Sýslumannsins á höfuðborgarsvæðinu . Er biðtími eftir fyrstu afgreiðslu sifjamáls nú kominn yfir 9 mánuði og það er einungis biðin eftir fyrstu fyrirtöku , eða eftir því að málið verði tekið til meðferðar . Svo getur meðferð málsins auðveldlega tekið einhverja mánuði til viðbótar þar til niðurstaða fæst . Þetta þýðir t.d. að ef foreldrar koma sér ekki saman um fyrirkomulag umgengni eða t.d. að umgengnissamningur er ekki fyrir hendi , að þá getur svo verið að annað foreldrið fái enga umgengni við barnið sitt , á meðan beðið er og þar til mál hefur verið afgreitt . Náist síðan ekki sátt milli foreldra í sáttameðferð hjá sýslumanni getur svo löng bið skapað öðru foreldrinu óeðlilegt forskot í dómsmáli síðar meir og þannig raskað réttarstöðu foreldra með óeðlilegum og óafturkræfum hætti . Til mín leitaði í nóvember 2018 , faðir 4 ára stúlku . Hann hefur ekki forsjá yfir dóttur sinni og einungis mjög takmarkaða umgengni , eða um sex daga í mánuði . Samband þeirra feðgina er samt sem áður náið og kærleiksríkt en faðir þessi þráir að vera mun meiri þátttakandi í lífi dóttur sinnar og fá ríkari tíma með henni og sterkari stöðu sem uppalandi hennar . Einhverra hluta vegna er móðir stúlkunnar þessu andsnúin og því neyðist faðirinn til að senda inn beiðnir um breytingu á umgengi og forsjá til Sýslumannsins á höfuðborgarsvæðinu . Umsóknin er dagsett í nóvember 2018 , en málið hefur enn ekki verið tekið fyrir hjá sýslumanninum , níu mánuðum síðar . Fyrr en málið hefur verið tekið fyrir og afgreitt hjá sýslumanninum , og embættið gefið út svokallað árangurslaust sáttavottorð , getur faðirinn ekki höfðað mál fyrir dómi til að fá þessu breytt . Á meðan stækkar og þroskast barnið á ógnarhraða og dýrmætur tími og samskipti milli þeirra feðgina tapast . Fjölskyldur og börn líða fyrir ástandið hjá hinu opinbera og þrátt fyrir að stjórnvöldum hafi ítrekað verið bent á þetta . Stjórnmálamenn eins og Helga Vala Helgadóttir hefur barist fyrir því að beitt verði einföldum aðgerðum til að lagfæra ástandið . Hins vegar virðist vilji hjá stjórnvöldum til þess ekki vera fyrir hendi . Fjölskyldur og börn eru einfaldlega ekki á forgangslista stjórnvalda , því miður . Verði ekki sett fjármagn í að lagfæra þennan brýna vanda verður hreinlega að breyta lögum svo fjölskyldur séu ekki þvingaðar í sáttameðferð hjá embætti , sem hefur hvorki burði né mannskap til að sinna slíku , áður en unnt er að höfða dómsmál um breytingu á umgengni og / eða forsjá . Slík mál sæta lögum samkvæmt flýtimeðferð hjá dómstólum sem þýðir að málsmeðferð þeirra beri að hraða . Undirrituð skorar á stjórnvöld að bregðast við þessu ófremdarástandi og tryggja fjölskyldum nauðsynlega og eðlilega þjónustu . Yfirgengilegur seinagangur kerfisins er til þess fallinn að hafa óeðlileg áhrif á réttarstöðu foreldra í forsjármálum og bitnar einkum verst á sjálfum börnunum sem í hlut eiga .